As jy entstof weier, is premie hoër – Discovery Life | Netwerk24
Deur Nellie Brand-Jonker 29 Julie 2021 17:19
Dit gaan goedkoper wees om jou lewe te verseker as jy ingeënt is teen Covid-19. Foto: Mlungisi Louw
Let wel, dit is vir nuwe polisse en geld van 29 Julie af.
"Dit sal nou ook in ag geneem word wanneer lewensversekeringspremies vir nuwe kliënte bepaal word," sê Riaan van Reenen, uitvoerende hoof van Discovery Life.
"Ons wil ons kliënte beloon wat die land help deur ingeënt te word," sê hy in 'n verklaring.
Discovery Life gee belonings aan sy kliënte met sy PayBack-beloningsprogram vir onder meer as hulle gesonder leef.
Hy sê kliënte word vooraf gevra of hulle reeds ingeënt is of van plan is om ingeënt te word sodra die omstandighede dit toelaat.
"As hulle ja antwoord, sal hulle die aanbod kry.
"Dié wat nuwe polisse uitneem en aandui hulle weier om ingeënt te word, sal ongelukkig onderworpe wees aan 'n hoër premie as gevolg van die verhoogde risiko. Die weiering om ingeënt te word, word soortgelyk hanteer as 'n roker of iemand met 'n lewenstylsiekte soos diabetes, vir wie 'n hoër premie gehef word."
Volgens hom sal 'n premie aangepas word as 'n persoon later besluit om wel ingeënt te word.
Hy sê Discovery Life se interne inligting toon 'n gewone 75-jarige wat ingeënt is, het dieselfde risiko om aan Covid-19 te sterf as 'n 40-jarige wat nie ingeënt is nie.
"Inenting is ook baie doeltreffend om hospitalisasie te voorkom."
Discovery Life het in Januarie die hoogste bedrag tot nog toe vir eise in 'n enkele maand betaal.
Die mediesefondsadministrateur Discovery Health se inligting toon mense wat die Delta-variant opdoen, het 'n 95% kleiner risiko om gehospitaliseer te word nadat beide dosisse van die Pfizer-entstof gekry is, met ook 'n wesenlike voordeel ná net een dosis.
Die navorsing toon ook kliënte het 'n 47% laer risiko om Covid-19 op te doen drie weke nadat hulle hul eerste dosis van die Pfizer-entstof gekry het.
Meer oor: Inenting | Koronavirus | Lewenspolis | Versekeraars | Langtermynversekering | Entstof | Inentings | Tabakverbod | Inperking | Covid-19 | Rokers | Lewensversekering